
                                    תשובת התובע לתגובת הנתבעת
בתשובה לתגובת הנתבעת ולהחלטת בית המשפט הנכבד מתאריך 15.6.26 מתכבד התובע להשיב כדלקמן:
1. מתגובת הנתבעת עולה כי טענותיה מסתכמות למעשה בכך שפנייתו לקבלת טיפול לא הייתה מיד לאחר התאונה והכחשת חבות סתמית.
2. כפי שישיב התובע להלן, דין הבקשה להתקבל.
3. התובע יטען כי משענייננו בהליך מכח חוק הפיצויים לנפגעי תאונות דרכים ובשים לב לתיעוד שניתן לו בזמן אמת יש למעלה מראשית ראיה ועל מנת לאפשר לו להוכיח את טענותיו שברפואה מבוקש בזאת מבית המשפט הנכבד להיעתר לבקשתו.
4. בעניין עצם קרות התאונה יבקש התובע לציין כי התאונה אירעה עת היה עם נוסע ברכב והוא סמוך ובטוח כי יעלה בידו לשכנע את בית המשפט הנכבד בדבר קרות התאונה. עוד יצויין כי המוסד לביטוח לאומי הכיר בתאונה כתאונת עבודה.
רצ"ב תצהיר חתום ע"י הנוסע בדבר האירוע התאונתי מסומן "1"
5. התובע יטען בתשובתו כי לאחר התאונה סבל מכאבים במספר חלקי גופו. בין היתר החל התובע לסבול בכאבים והגבלה בתנועות הצוואר והגב, דבר המצוי בתאונת דרכים במנגנון של "צליפת שוט", בניגוד לטענת הנתבעת ש"אין כל מנגנון של תאונה שיכול להסביר את טענות התובע"
6. עיון בתיעוד הרפואי שצורף לכתב התביעה מלמד שאמנם התובע לא מיהר ללכת לרופא, בתקווה כי הכאבים וההגבלה יחלפו מאליהם, ומשלא חלפו, אלא, החמירו נזקק לקבלת טיפול רפואי, תעודות מחלה, תרופות לשיכוך כאב ומעקב לו הוא עודנו נזקק.
7. יצוין, כי בעקבות הימשכות הכאבים וההגבלה, כולל הקרנת הכאבים לידיים ולרגליים ובהתחשב בגילו, ביקש התובע לקבל ייעוץ רפואי נוסף, בניגוד לניסיון התובעת להראות ייעוץ זה כמהלך חריג ו/או פסול.
8. מכאן ראשית ראיה ומעקב רציף בתחום האורתופדי
9. בעקבות הימשכות הכאבים ובהיעדר הטבה, הופנה התובע להערכה, בדיקה וקבלת טיפול אצל נוירולוגי
רצ"ב תעודות רפואיות נוספות, מסומנות "2-3"..
10. גם בהינתן שישנו עבר רפואי, הדבר מחזק את הצורך במינוי מומחים, שהרי ככל ויש עבר כיצד נדע לחלק בין מצבו עובר לתאונה לבין מצבו לאחר התאונה שלא באמצעות מומחה מטעם בית המשפט.
11. התובע יטען כי לאור האמור לעיל ובהינתן המעקב הרפואי הרציף, הממצאים בדבר הגבלה והסתמנות של נוירופטיה, כמו גם, הצורך במנוחה, בהיעדרות ותעודות מחלה ממושכות יש להיעתר לבקשה.
12. לאור האמור לעיל מתבקש בית המשפט הנכבד להורות על מינוי מומחים כמבוקש והשתת שכר טרחתם על כתפי הנתבעת.


___________________
אריאל פרייברג, עו"ד
                   ב"כ התובע
